"McBride se benoeming nog 'n klad op die polisie se naam" - Solidariteit | Maroela Media
Die veroordeelde moordenaar Robert McBride se benoeming as nuwe hoof van die Onafhanklike Polisie-ondersoekdirektoraat (Opod) is 'n klap in die gesig vir wetsgehoorsame burgers, het die vakbond Solidariteit Woensdag gesê. McBride se benoeming is 'n verdere skandvlek vir die reeds beleërde Suid-Afrikaanse Polisiediens (SAPD). Solidariteit win tans regsadvies in en indien McBride se aanstelling goedgekeur word, sal die vakbond namens sy lede die aanstelling regtens beveg.
Flip Buys, uitvoerende hoof van Solidariteit, sê Suid-Afrika se belastingbetalers is keelvol om te sien hoe herhaaldelike verkeerde aanstellings deur hul hardverdiende geld gefinansier word. Belastingbetalers moet magteloos toekyk hoe kaderontplooiing bo behoorlike dienslewering gestel word. "Die blote oorweging van 'n persoon met McBride se agtergrond vir die posisie van hoof van 'n liggaam wat as waghond oor die polisie optree, is verregaande en stuur die verkeerde boodskap uit. Dié pos vereis 'n geloofwaardige persoon wat vertroue inboesem. McBride se benoeming ondermyn die grondwetlike bepaling dat die openbare administrasie 'n hoë standaard van professionele etiek moet bevorder en onderhou. Die feit dat minister Nathi Mthethwa enigsins McBride vir die posisie oorweeg, is 'n aanduiding dat die polisiebestuur nie sy grondwetlike mandaat ernstig opneem nie, maar eerder die ANC se beleid van kaderontplooiing ten alle koste wil voortsit."
Buys sê die polisie se grondwetlike mandaat is om, onder andere, misdaad te voorkom, te beveg en te ondersoek. "Die waghondfunksie wat Opod moet vervul om misdaad binne die SAPD te ondersoek, is van kardinale belang. Burgers wil die versekering hê dat dié rol met integriteit, deursigtigheid en die nodige erns vervul sal word. McBride se geskiedenis plaas sy geskiktheid vir die posisie onder verdenking en sal daartoe lei dat vertroue in die SAPD verder kwyn. Indien die regering ernstig is om Suid-Afrika se beeld plaaslik sowel as internasionaal te herstel en te bevorder, moet dit McBride se benoeming vir die pos onmiddellik terugtrek. Daarsonder sal die SAPD nie sy mandaat om die inwoners van Suid-Afrika en hul eiendom te beskerm en veilig te hou, met geloofwaardigheid kan uitvoer nie."
Ek weet dis baie gevra van die kabinet om 'n eerlike antwoord op die vraag te gee maar ek wonder as hul wil eerlik wees, of hul McBride vir die pos sou aanbeveel as hy 'n bom in 'n sjebeen in pleks van Magoos Bar geplant het?